b'\n_START_ARTICLE_\nHelvidius Priscus\n_START_PARAGRAPH_\nHelvidius Priscus (ensimm\xc3\xa4inen vuosisata jaa.) oli roomalainen poliitikko ja stoalaiseen koulukuntaan kuulunut filosofi. H\xc3\xa4n eli keisarien Nero, Galba, Otho, Vitellius ja Vespasianus aikana._NEWLINE_Kuten appensa Thrasea Paetus, h\xc3\xa4net tunnettiin kiihke\xc3\xa4n\xc3\xa4 tasavaltalaisuuden kannattajana. Vaikka Helvidius Priscus \xc3\xa4rsytti usein hallitsijoita, h\xc3\xa4n toimi useissa korkeissa viroissa. Neron kaudella h\xc3\xa4n toimi kvestorina Akhaiassa sek\xc3\xa4 tribuunina (56 jaa.). H\xc3\xa4n palautti rauhan ja j\xc3\xa4rjestyksen Armeniassa ja sai provinssin asukkaiden luottamuksen. H\xc3\xa4nen sympatiansa Brutusta ja Cassiusta kohtaan sai aikaan sen, ett\xc3\xa4 h\xc3\xa4net tuomittiin vuonna 66 maanpakoon._NEWLINE_Galban kutsuttua Helvidius Priscuksen takaisiin Roomaan vuonna 68, h\xc3\xa4n nosti heti syytteen Eprius Marcellusta, Thrasea Paetuksen syytt\xc3\xa4j\xc3\xa4\xc3\xa4, vastaan. H\xc3\xa4n kuitenkin luopui syytteest\xc3\xa4, koska Marcelluksen tuomitseminen olisi vaikuttanut moneen senaattoreista. Preetorina toimiessaan h\xc3\xa4n vastusti senaatissa Vitelliusta; sek\xc3\xa4 Vespasianusta katsomalla, ett\xc3\xa4 julkisten varojen hallinnan tuli olla senaatilla. H\xc3\xa4n ehdotti, ett\xc3\xa4 Vitelliuksen ja Flaviusten dynastian v\xc3\xa4lisess\xc3\xa4 sis\xc3\xa4llissodassa vuonna 69 tuhoutunut Juppiterin temppeli rakennetteisiin uudestaan julkisin varoin. H\xc3\xa4nen kerrotaan tervehtineen Vespasianusta t\xc3\xa4m\xc3\xa4n yksityisell\xc3\xa4 nimell\xc3\xa4._NEWLINE_Lopulta Helvidius Priscus ajettiin maanpakoon toistamiseen, ja pian sen j\xc3\xa4lkeen h\xc3\xa4net teloitettiin Vespasianuksen m\xc3\xa4\xc3\xa4r\xc3\xa4yksest\xc3\xa4. Herennius Senecio kirjoitti Helvidiuksen lesken pyynn\xc3\xb6st\xc3\xa4 h\xc3\xa4nen el\xc3\xa4m\xc3\xa4st\xc3\xa4\xc3\xa4n panegyyrin eli ylistyspuheen, jonka johdosta Domitianus m\xc3\xa4\xc3\xa4r\xc3\xa4si Herenniuksen kuolemaan.'